Nios weerlê ‘vals berig’ oor koronasterfte in die KaapDie koronavirus (oftewel 2019-nCoV) (Grafika: CDC/Alissa Eckert, MS; Dan Higgins, MAM via Wikimedia Commons) Die Nasionale Instituut vir Oordraagbare Siektes (Nios) het Woensdag “vals inligting” wat op Twitter versprei word dat ŉ persoon in die Wes-Kaap weens die nuwe koronavirus (2019-nCoV) gesterf het, weerlê. “Ons neem kennis van vals inligting op Twitter wat deur die gebruiker @MarkSmit222 versprei word dat daar ŉ COVID-19-sterfte in die Wes-Kaap is,” het Sinenhlanhla Jimoh, senior woordvoerder van Nios, in ŉ verklaring gesê. “Ons kan bevestig dat daar geen positiewe geval van COVID-19 of enige sterfte tot dusver in Suid-Afrika was nie. Ons versoek die publiek om gerugte van dié aard te verwerp en ons ontmoedig die verspreiding van vals inligting.” Jimoh het gesê indien daar ŉ positiewe geval in Suid-Afrika aangemeld word, sal amptelike inligting deur die nasionale departement van gesondheid, die Wêreldgesondheidorganisasie en Nios bevestig word. Suid-Afrika bly op ŉ hoë gereedheidsgrondslag vir enige vermoedelike gevalle wat deur sy grense kan inkom, het sy gesê, maar geen positiewe gevalle is tot dusver aangeteken nie. “Altesaam 63 toetse vir COVID-19 is tot en met 12 Februarie 2020 gedoen en dit was almal negatief. Die Nios kan bevestig dat Suid-Afrika nog nie ŉ bevestigde geval van COVID-19 het nie.” Die nasionale nooddienssentrum by die Nios bly geaktiveer en ontvang steeds inligting deur die 24 uur-kontaklyn en die algemene nommer vir die publiek. “Die publiek kan enige tyd tussen Maandae en Vrydae, 08:00 – 16:00, die algemene nommer 011 386 2000 skakel. Oproepe buite kantoorure sal na die Gautengse nooddienste verwys word.”